Minstens 5 dood, 14 beseer in ongelukke op R28Die ongelukstoneel waarin minstens vier mense dood en 12 beseer is. Foto: ER24 Minstens vier mense is dood en 12 beseer toe ŉ taxi Saterdag laatmiddag naby Mohlakeng in Randfontein aan die Wes-Rand gerol het. Dié ongeluk op die R28 het omstreeks 17:25 gebeur. Werner Vermaak, woordvoerder van ER24, sê by paramedici se aankoms op die toneel het hulle die wrak van die taxi langs die pad gevind. Al die insittendes is uit die voertuig geslinger toe dit gerol het. Konst. Carmen Hendricks, woordvoerder van die polisie, sê polisiebeamptes is ook na die toneel ontbied. Sy beweer die taxibestuurder het probeer om ŉ vragmotor verby te steek en het toe beheer oor die voertuig verloor waarna dit gerol het. Hendricks sê vier mense is op die toneel dood verklaar terwyl 12 ander, insluitend die bestuurder, na hospitale gehaas is. Vermaak beweer egter vyf mense is op die toneel dood. Hendricks het by navraag gesê sy was self op die toneel en vier sterftes is op die toneel aangeteken. ŉ Saak van strafbare manslag word ondersoek. Die ongelukstoneel op die hoek van die R28 en Harredweg. Foto: SAPD Byna op dieselfde tyd wat noodpersoneel op die ongelukstoneel besig was, het nog ŉ noodlottige ongeluk in Randfontein plaasgevind, dié een op die hoek van die R28 en Harredweg. Hendricks sê daar word beweer ŉ motor het oor ŉ stopteken gejaag en teen ŉ ander voertuig gebots. “Die bestuurder van die wit Toyota Avanza is op die toneel dood verklaar, terwyl die ander insittendes in die motor uitgespring en weggehardloop het. Dit is nie bekend of hulle beseer is of nie. Tot nou toe het hulle nog nie na vore gekom nie,” sê Hendricks. ŉ Man en vrou in die ander voertuig is na ŉ hospitaal geneem. Dit is nie duidelik hoe ernstig hulle beseer is nie. Ook hier is ŉ saak van strafbare manslag geopen.